A BIZOTTSÁG 593/2007/EK RENDELETE
(2007. május 31.)
az Európai Repülésbiztonsági Ügynökség által felszámított tanúsítási és szolgáltatási díjakról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a polgári repülés területén a közös szabályokról és az Európai Repülésbiztonsági Ügynökség létrehozásáról szóló, 2002. július 15-i 1592/2002/EK európai parlamenti és tanácsi rendeletre (1) és különösen annak 53. cikke (1) bekezdésére,
az Európai Repülésbiztonsági Ügynökség igazgatóságával folytatott konzultációt követően,
mivel:
(1)
A 488/2005/EK bizottsági rendelet (2) meghatározza az Európai Repülésbiztonsági Ügynökség (a továbbiakban: Ügynökség) által felszámított díjakat és költségeket.
(2)
Az Ügynökség bevételei a Közösség és bármely más, az 1592/2002/EK rendelet 55. cikkében említett megállapodásokban részt vevő európai harmadik ország hozzájárulásából, az Ügynökség által kiállított, megújított vagy módosított bizonyítványok és engedélyek kérelmezői által fizetett díjakból, valamint az Ügynökség által biztosított kiadványok, a fellebbezések kezelésének, a képzések és egyéb szolgáltatások díjából származnak.
(3)
Az Ügynökség bevételeinek és kiadásainak egyensúlyban kell lenniük.
(4)
Az e rendeletben említett tanúsítási és szolgáltatási díjakat kizárólag az Ügynökség követelheti és szedheti be, euróban. E díjakat átlátható, méltányos és egységes módon kell meghatározni.
(5)
Az Ügynökség által felszámított tanúsítási díjak nem veszélyeztethetik az érintett európai iparágak versenyképességét. Továbbá olyan alapon kell nyugodniuk, ami kellően figyelembe veszi a kisvállalkozások fizetési képességét.
(6)
Noha a polgári repülés biztonságának kell elsődlegesnek lennie, az Ügynökségnek a rá háruló feladatok végrehajtása során teljes mértékben figyelembe kell vennie a költséghatékonyság elvét.
(7)
A vállalkozások földrajzi elhelyezkedése a tagállamok területén nem vezethet megkülönböztetéshez. Ebből következően az e vállalkozások megbízásából végzett tanúsítási tevékenységekhez kapcsolódó utazási költségeket összesíteni kell, és azokat a kérelmezők között egyenlően kell felosztani.
(8)
A kérelmezőt a lehető legalaposabban tájékoztatni kell a számára nyújtandó szolgáltatásért előreláthatólag fizetendő összegről és kifizetésének módjáról még a szolgáltatásnyújtás megkezdése előtt. Az ezen összeg meghatározásának alapjául szolgáló kritériumoknak egyértelműeknek, egységeseknek és nyilvánosaknak kell lenniük. Amennyiben ezen összeg előzetes megállapítása nem lehetséges, a kérelmezőt erről a szolgáltatásnyújtás megkezdése előtt tájékoztatni kell. Ilyen esetben egyértelmű szabályokról kell megállapodni a szolgáltatásnyújtás során fizetendő összeg meghatározására még annak megkezdése előtt.
(9)
Az iparágnak a pénzügyi feltételeket tisztán át kell tudnia látni, és fel kell tudnia mérni, hogy milyen költségekre számíthat a díjak tekintetében. Ugyanakkor egyensúlyt kell fenntartani az Ügynökség által vállalt, a tanúsítási tevékenységek elvégzésével járó összes kiadás és az ezekért felszámított díjakból származó bevétel között. Ezért a díjak szintjének évente felülvizsgálhatónak kell lennie az Ügynökség pénzügyi eredményei és előrejelzései alapján.
(10)
Az érdekelt felekkel a tanúsítási díjak bármilyen módosítása előtt konzultálni kell. Ezen túlmenően az Ügynökségnek rendszeresen tájékoztatnia kell az érdekelt feleket a díjak kiszámításának módjáról és azok alapjáról. Ezen információknak betekintést kell biztosítaniuk az érdekelt felek számára az Ügynökség költségeibe és az Ügynökség produktivitásába.
(11)
Az e rendeletben meghatározott áraknak az Ügynökség munkaterheltségre és a kapcsolódó költségekre vonatkozó előrejelzései alapján határozzák meg.
(12)
Ezt a rendeletet a hatálybalépésétől számított öt éven belül felül kell vizsgálni.
(13)
A 488/2005/EK rendeletet hatályon kívül kell helyezni.
(14)
Az e rendeletben foglalt intézkedések összhangban vannak az 1592/2002/EK rendelet 54. cikkének (1) bekezdése értelmében felállított bizottság véleményével,
ELFOGADTA EZT A RENDELETET:
I. FEJEZET
ÁLTALÁNOS RENDELKEZÉSEK
1. cikk
Ezt a rendeletet az Európai Repülésbiztonsági Ügynökség (a továbbiakban: az Ügynökség) által nyújtott szolgáltatások - beleértve az áruszolgáltatást is - ellenértékeként az Ügynökség által felszámított tanúsítási és szolgáltatási díjakra kell alkalmazni.
A rendelet többek között meghatározza azokat az eseteket, amelyekben az 1592/2002/EK rendelet 48. cikke (1) bekezdésében említett tanúsítási és szolgáltatási díjak esedékesek, e díjak összegét, valamint azok kifizetésének módját.
2. cikk
E rendelet alkalmazásában az alábbi fogalommeghatározásokat kell használni:
a)
„tanúsítási díjak”: az Ügynökség által beszedett és a kérelmezők által az 1592/2002/EK rendelet 15. cikkében említett, ezen Ügynökség által kiállított, megújított vagy módosított bizonyítványok megszerzéséért, megújításáért vagy módosításáért fizetendő összegek;
b)
„szolgáltatási díjak”: az Ügynökség által beszedett és az ezen Ügynökség által nyújtott, a tanúsítási tevékenységeken kívüli szolgáltatásokért az igénybevevők által fizetendő összegek;
c)
„tanúsítási tevékenységek”: az 1592/2002/EK rendelet 15. cikkében említett bizonyítványoknak a kiállítása, megújítása és módosítása céljából az Ügynökség által közvetlenül vagy közvetve elvégzett valamennyi tevékenység;
d)
„kérelmező”: minden olyan természetes vagy jogi személy, aki/amely az Ügynökség által nyújtott valamely szolgáltatás igénybevételét kérelmezi, szolgáltatásnak tekintve a bizonyítványok kiállítását, megújítását vagy módosítását is;
e)
„utazási költségek”: a személyzetnek fizetett, a tanúsítási tevékenységekkel összefüggő utazási, szállás- és étkezési költségek, előre nem látott kiadások, valamint napidíjak;
f)
„tényleges költség”: az Ügynökség tényleges kiadása.
II. FEJEZET
TANÚSÍTÁSI DÍJAK
3. cikk
(1) A felszámított tanúsítási díjakból származó teljes bevételnek fedeznie kell a tanúsítási tevékenységek valamennyi költségét, beleértve a vonatkozó folyamatos felügyelettel járó költségeket is.
(2) Az Ügynökségnek bevételei és kiadásai között külön kell feltüntetnie a tanúsítási tevékenységekhez kapcsolódókat. E célból:
a)
az Ügynökség által felszámított tanúsítási díjakat külön számlán kell vezetni, és számvitelileg elkülönítve kell kezelni;
b)
az Ügynökségnek bevételekre és kiadásokra bontott, analitikus könyvelést kell vezetnie.
(3) A tanúsítási díjakról minden pénzügyi év kezdetén átfogó előzetes becslést kell végezni. E becslés alapjául az Ügynökség korábbi pénzügyi eredményei, becsült kiadásai és bevételei, valamint előzetes munkaterve szolgálnak.
Ha a pénzügyi év végén a tanúsítási díjakból származó teljes bevétel - ami az 1592/2002/EK rendelet 53. cikke értelmében célhoz kötött bevételnek számít - több, mint a tanúsítási tevékenységekből adódott teljes kiadás, a különbözetet az Ügynökség költségvetési rendelete értelmében tanúsítási tevékenységek finanszírozására kell fordítani.
4. cikk
A kérelmező által egy adott tanúsítási tevékenységért fizetendő díj az alábbiakból tevődik össze:
a)
a szóban forgó tevékenységtől függően változó átalányösszeg, amely az Ügynökségnek az e tevékenység elvégzése során felmerült kiadásait tükrözi. A különböző átalánydíjak összegét a melléklet I. és III. része tartalmazza; vagy
b)
a tevékenységgel járó munkateherrel arányos változó összeg, az óraszám és az óradíj szorzatában kifejezve. Az óradíjnak a tanúsítási tevékenységekből eredő valamennyi költséget tükröznie kell. Az óradíj alapján számlázott tanúsítási tevékenységek, valamint az alkalmazandó óradíjak a melléklet II. részében kerülnek meghatározásra.
5. cikk
(1) A mellékletben meghatározott összegeket az Ügynökség hivatalos kiadványában közzé kell tenni.
(2) Ezeket az összegeket a melléklet V. részében meghatározott inflációs ráta szerint évente ki kell igazítani.
(3) A mellékletet szükség esetén évente felül kell vizsgálni.
(4) Az Ügynökség a díjak mértékének meghatározásához alapul szolgáló összetevőkről évente tájékoztatja a Bizottságot, saját igazgatóságát, valamint az érdekelt felekből álló, az 1592/2002/EK rendelet 24. cikke értelmében létrehozott tanácsadó szervet. Ez a tájékoztatás többek között az előző és a következő évekre lebontott költségek bemutatásából áll. Az Ügynökség emellett évente két alkalommal tájékoztatja a Bizottságot, saját igazgatóságát, valamint az érdekelt felekből álló tanácsadó szervet a melléklet VI. részében meghatározott, a teljesítménnyel kapcsolatos információkról, valamint az (5) bekezdésben említett teljesítménymutatókról.
(5) E rendelet hatálybalépését követő hat hónapon belül az Ügynökség - az érdekelt felekből álló tanácsadó szervvel folytatott konzultációt követően - teljesítménymutatókat fogad el, amelyek figyelembe veszik többek között a melléklet VI. részében felsorolt információkat.
(6) Az Ügynökség a tanusítási díjak megváltoztatásáról való véleményalkotást megelőzően konzultációt folytat az érdekelt felekből álló tanácsadó szervvel. E konzultáció során az Ügynökség magyarázatot ad arra, hogy miért javasolja a tanúsítási díjak szintjének megváltoztatását.
6. cikk
A 4. cikk sérelme nélkül, amennyiben egy tanúsítási tevékenységet részben vagy egészben a tagállamok területén kívül végeznek el, a kérelmezőnek kiszámlázott tanúsítási díj tartalmazza az e területen kívülre történő utazás költségeit az alábbi képlet szerint:
d = f + v
ahol:
d
=
fizetendő díj
f
=
az elvégzett tevékenységnek megfelelő, a mellékletben meghatározott díj
v
=
kiegészítő utazási költségek, tényleges költséget számolva
A kérelmezőnek kiszámlázott kiegészítő utazási költségek tartalmazzák azt az időt, amelyet a szakértők a tagállamok területén kívülre való utazással töltenek. Az így eltöltött órákat óradíjban kell kiszámlázni.
7. cikk
A kérelmező kérésére, valamint az Ügynökség ügyvezető igazgatójának jóváhagyásával egy adott tanúsítási tevékenység kivételes esetben az alábbiak szerint is elvégezhető:
a)
olyan személyzeti kategóriák kirendelésével, amelyeket az Ügynökség szokásosan nem rendelne ki, ha az előírás szerinti eljárásokat követné, és/vagy
b)
olyan munkaerőforrás kirendelésével, amely lehetővé teszi, hogy a művelet rövidebb időt vegyen igénybe, mint az Ügynökség előírás szerinti eljárásai.
Ilyen esetben a rendkívüli díjemelést alkalmaznak az Ügynökségnek a különleges kérés teljesítésével járó kiadásainak fedezésére.
8. cikk
(1) A tanúsítási díjakat a kérelmezőnek kell fizetnie. A díjak euróban fizetendők. A kérelmező biztosítja, hogy az Ügynökség a teljes esedékes összeget megkapja. A kifizetés során felmerülő esetleges bankköltségek a kérelmezőt terhelik.
(2) Az Ügynökség és a kérelmező eltérő megállapodásának hiányában a bizonyítványok kiállításának, megújításának vagy módosításának feltétele a felszámított tanúsítási díj teljes összegének előzetes kifizetése. A fizetés elmaradása esetén az érintett bizonyítványt az Ügynökség visszavonhatja, miután a kérelmezőt arról hivatalosan figyelmeztette.
(3) Az 1 000 EUR-t meg nem haladó összegeket egy összegben, a kérelem benyújtásakor kell kifizetni.
(4) Az Ügynökség által alkalmazott díjtáblázatról, valamint a fizetési feltételekről a kérelmezőt kérelmének benyújtásakor tájékoztatni kell.
(5) Az Ügynökség a kérelmező kérésére árajánlatot ad azon tanúsítási tevékenységekre, amelyek esetében az óradíj-alapon kiszámított díjakat kell kifizetni. Ezt az árajánlatot az Ügynökség módosítja, amennyiben a vizsgálat az eredetileg tervezettnél egyszerűbbnek és gyorsabban elvégezhetőnek bizonyul, vagy éppen ellenkezőleg, annak elvégzése összetettebb és hosszabb időt vesz igénybe, mint amit az Ügynökség ésszerűleg előirányozhatott.
(6) Ha egy előzetes vizsgálatot követően az Ügynökség egy kérelem elutasításáról határoz, a kérelmező által kifizetett díjat visszafizeti, leszámítva a kérelem kezelési költségeinek fedezésére szolgáló összeget. Ezen összeg megegyezik a melléklet II. részében megállapított óradíj kétszeresével.
(7) Ha egy tanúsítási tevékenységet az Ügynökségnek azért kell megszakítania, mert a kérelmező nem rendelkezik elegendő pénzeszközzel vagy nem tartja be az alkalmazandó követelményeket vagy ez eláll kérelmétől vagy a projekt elhalasztásáról határoz, az Ügynökség munkájának megszakításakor teljes egészében meg kell fizetni az óradíj alapon számított esedékes díjakat, ami azonban nem haladhatja meg az alkalmazandó átalánydíjat. A vonatkozó óraszámot a melléklet II. részében megállapított óradíjak alapján kell kiszámlázni. Ha a kérelmező kérésére az Ügynökség folytatja a korábban megszakított tanúsítási tevékenységet, azt új projektként kell kiszámlázni.
9. cikk
A tanúsítási díjakat kizárólag az Ügynökség követelheti és veheti fel.
A tagállamok a tanúsítási tevékenységekért akkor sem számíthatnak fel díjakat, ha ők végzik a tanúsítási tevékenységeket az Ügynökség megbízásából.
Az Ügynökség a tagállamoknak megtéríti a megbízásából általuk végzett tanúsítási tevékenységeket.
III. FEJEZET
SZOLGÁLTATÁSI DÍJAK
10. cikk
(1) Az Ügynökség szolgáltatási díjat számít fel a kérelmezőknek nyújtott és a 3. cikkben említett szolgáltatásoktól eltérő valamennyi szolgáltatásért - köztük áruszolgáltatásért is.
Ugyanakkor az alábbi szolgáltatások ingyenesek:
a)
az 1049/2001/EK európai parlamenti és tanácsi rendeletnek (3) megfelelően bármely formában átadott dokumentumok és információk;
b)
az Ügynökség honlapján ingyenesen hozzáférhető dokumentumok.
(2) Az Ügynökség az 1592/2002/EK rendelet 35. cikkének megfelelően a határozatai elleni fellebbezések benyújtásakor is díjat számít fel.
11. cikk
Az Ügynökség által felszámított szolgáltatási díjak összege a nyújtott szolgáltatás tényleges költségének felel meg, beleértve annak a kérelmező rendelkezésére bocsátásával járó költségét is. Ehhez az Ügynökség által a szolgáltatás nyújtására fordított időt a melléklet II. részében meghatározott óradíjak alapján kell kiszámlázni.
Az 1592/2002/EK rendelet 35. cikke szerinti fellebbezés benyújtásakor követelhető díjat átalányösszegben határozzák meg, ahogy azt a melléklet IV. része ismerteti. Amennyiben a fellebbezési eljárás végén a fellebbező számára kedvező döntés születik, az Ügynökség ezen átalányösszeget automatikusan visszafizeti.
A díjak összegét, továbbá a díjfizetés feltételeit a szolgáltatásnyújtás előtt a kérelmezővel közölni kell.
12. cikk
A szolgáltatási díjakat a kérelmezőnek, illetve fellebbezés esetén a fellebbezést benyújtó természetes vagy jogi személynek kell megfizetnie.
A szolgáltatási díjakat euróban kell megfizetni.
A kérelmező biztosítja, hogy az Ügynökség az esedékes teljes összeget megkapja. A kifizetés során felmerülő esetleges bankköltségek a kérelmezőt terhelik.
Az Ügynökség és a kérelmező vagy a fellebbezést benyújtó természetes vagy jogi személy eltérő megállapodása hiányában a szolgáltatási díjakat a szolgáltatásnyújtás előtt, illetve a fellebbezési eljárás megkezdése előtt számítják fel.
Az 1 000 EUR-t meg nem haladó összegeket egy összegben, a kérelem vagy a fellebbezés benyújtásakor kell kifizetni.
IV. FEJEZET
ÁTMENETI ÉS ZÁRÓ RENDELKEZÉSEK
13. cikk
A 488/2005/EK rendelet hatályát veszti.
14. cikk
(1) Ez a rendelet 2007. június 1-jén lép hatályba. A rendelet az alábbi feltételekkel alkalmazható:
a)
A melléklet I. részének 1-5. táblázatában található díjak minden, 2007. június 1-je után kiállított bizonyítványra vonatkoznak.
b)
A melléklet I. részének 6. táblázatában felsorolt díjak a 2007. június 1-je után felszámított éves díjakra vonatkoznak.
c)
Azon kérelmezőkre, akiknek a 488/2005/EK rendelet mellékletének vi. pontjában említett felügyeleti díjat 2007. június 1-je előtt számították fel, a 488/2005/EK rendelet mellékletének vi. pontjában említett 3 éves időszak lejárata utáni első éves részlet esedékességétől kezdve a melléklet I. részének 7. táblázatában szereplő díjak vonatkoznak.
d)
Azon kérelmezőkre, akiknek a 488/2005/EK rendelet mellékletének viii., x., xiii. vagy xi. pontjában említett felügyeleti díjat 2007. június 1-je előtt számították fel, a 488/2005/EK rendelet mellékletének viii., x. és xiii. pontjában említett 2 éves időszak lejárta utáni első éves részlet esedékességétől kezdődően az ezen rendelet melléklete I. részének 8., 9. és 10. táblázatában, illetve III. részének (2) bekezdésében szereplő felügyeleti díjak vonatkoznak.
(2) A 13. cikk ellenére továbbra is a 488/2005/EK rendelet vonatkozik minden olyan díjra és költségre, ami az (1) bekezdés értelmében nem tartozik e rendelet hatálya alá.
(3) Ezt a rendeletet a hatálybalépésének időpontjától számított öt éven belül felül kell vizsgálni
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. május 31-én